L'Arxiu d'Imatges de l'Observatori del Paisatge de Catalunya és una eina dinàmica per produir, compartir, difondre i fer circular imatges dels paisatges de Catalunya, amb la finalitat de promoure el coneixement, l'estudi, la conscienciació, la gestió i l'ordenació del paisatge.
L'Arxiu actualment té un fons d'unes 1500 imatges digitals dels paisatges contemporanis catalans procedents de l'activitat de l'Observatori a més d'aportacions d'altres institucions, entitats, fotògrafs i particulars.
Les imatges de l'Arxiu s'ofereixen sota una llicència Creative Commons, en versions diferents segons la procedència de la imatge.
A la fitxa de cada foto s'indica la llicència i com cal citar la imatge.
L'Arxiu d'Imatges de l'Observatori del Paisatge ha passat de ser concebut inicialment com una eina d'ús intern (per la necessitat de l'entitat d'organitzar i catalogar les pròpies fotografies), a convertir-se en un portal i una eina accessible a tothom i que permet catalogar i compartir fotografies de paisatge de tothom qui ho desitgi.
Neix com una eina en constant actualització, i oberta a col·laboracions ben diverses, des de l'àmbit professional a l'artístic, passant pels aficionats a la fotografia.
Si bé l'Arxiu està inicialment pensat per a la fotografia, l'enorme pes de la imatge en general en la societat contemporània i la relació cada cop més rellevant que té amb el paisatge obre les portes a ampliar-se en un futur amb altres formats (vídeo, il·lustració, etc.)
L'Arxiu s'ha desenvolupat gràcies a la participació de l'empresa Aigües Ter Llobregat, Concessionària de la Generalitat SA, que col·labora des de fa uns anys amb l'Observatori del Paisatge.
Potenciar el coneixement del patrimoni paisatgístic català, promoure la fotografia de paisatge com una eina per a la seva gestió i ordenació, i sensibilitzar sobre paisatge en sentit ampli.
Avui la fotografia és plenament present a la nostra vida diària.
Amb la intenció de treure'n el màxim partit, l'Arxiu promou l'ús, la circulació i fins i tot la creació d'imatges derivades i obre la porta a la recontextualització i la reinterpretació.
Internet ha obert les portes a la comunicació global i permet la creació de comunitats online i la circulació i difusió de continguts digitals.
En aquest sentit l'Arxiu ofereix continguts a les comunitats de fotografia de paisatge existents a Internet i al mateix temps dinamitza i incentiva el diàleg, la difusió, la reflexió i l'acció en relació amb el paisatge a través de les xarxes socials (Instagram ), Facebook, i Twitter).
La majoria de les fotografies que es realitzen avui són digitals, sense un suport físic que garanteixi la seva pervivència.
L'Arxiu pretén catalogar i preservar imatges digitals en origen dels paisatges contemporanis catalans amb l'objectiu que puguin ser consultades per les pròximes generacions.
Un arxiu que s'ha convertit en col·laboratiu:
Un dels aspectes més rellevants de l'Arxiu és que permet la col·laboració de tothom qui ho vulgui: des de la inclusió d'imatges via web, a l'apartat "Penja la teva foto", fins a enviar comentaris sobre imatges ja catalogades, per exemple si es detecten dades descriptives incorrectes.
Redactat per: Observatori del Paisatge de Catalunya
Per saber-ne més: Gemma Bretcha
Observació del paisatge, Mecanismes de transferència del coneixement de la recerca i la innovació